ⅩⅤ
Omwaka bw’okwabera abanyasiira
(Okong’ 25:1-7)
Ⅰ “Ase omoerio o kera omwaka o gatan’akabere mobae abwo bariete chisiira obosibore tibaakana. Ⅱ Oyo n’oro omooroberio buna morakore: Kera omonto oete omogisangio oye egento singo, amotigere esiira eyio. Tabaisa koboria oyomwabo bw’egesaku kiaye amoakane esiira eyio, ekiagera obosibore bw’Omonene bw’okwabera chisiira bwarariigwe. Ⅲ Omomenyi ere nakoiranerie egento kwamoete singo*. Korende egento kende gionsi kwaete oyomino tomosaba akoiranerie.
Ⅳ “Omonto onde takoba omotaka ase egati yaino, ekiagera Omonene Nyasae nabasesenie ase ense eyio agochia kobaa ebe omwando oino, Ⅴ komoraigwere Omonene Nyasae oino, naende mobwate amachiiko aya onsi nabaeire rituko ria reero. Ⅵ Omonene Nyasae oino, nabasesenie buna abarierete eira. Inwe ’namoe ebisaku ebinge ebinto singo, korende inwe timokoremerwa erinde mogende gosaba ebinto moegwe singo; naende inwe ’namogaambere ebisaku ebinge, korende birobio tibikobagaambera inwe.
Ⅶ +“Onye omonto omino ore omotaka agwo ase emechie yaino ase ense eyi’Omonene Nyasae oino, agochia kobaa, timobaisa koba abang’iti gose abagoko ase are, korende mokonye omonto oyio omino. Ⅷ Mobe abaya ase are, momoe singo ebinto biisaine ase oboremerwa bwaye bonde bwonsi. Ⅸ Mwerende mono, timobaisa kwanga koa omotaka oyio egento na goteeba: Omwaka bw’okwabera chisiira obeire ang’e. Timobia ebirengererio ebibe buna ebio ribaga ase chinkoro chiaino. Onye mokoba abang’iti na kwanga koa oyomino ore omotaka egento, ere narere ase Omonene, ekiagera mwamorinire eki aremeire, nainwe ’namobe n’ebibe. Ⅹ Momoe ebinto ase ogwancha, na timoba ne’ribero ekero mokomoa. Ekero morarue igo, Omonene Nyasae oino, nabasesenie ase emeremo yaino yonsi mogokora. Ⅺ +Abataka tibakoera korwa ase ense; na ase engencho eyio nabachiikire ng’a mobe n’emioyo emerabu ase ogokoonya abamino bare abataka, na abaremeire bare ase ense yaino.
Amachiiko ase abwo babwate abasomba
(Okong’ 21:1-11)
Ⅻ +“Onye Omoiberania omino, omosacha gose omokungu, oonigwe ase ore, nigo aragokorere emeremo ase emiaka etano n’omo, korende ase omwaka o gatan’akabere, goika omoe ribaga arue ase ore. ⅩⅢ Ekero oramoe ribaga arue ase ore, tobaisa komotiga agende ore n’amaboko amasa. ⅩⅣ Omoe ching’ondi kore n’omoyo omorabu, omoe n’endagera, n’edivai, koreng’ana buna Omonene, Nyasae oo, agosesenirie. ⅩⅤ Moinyore ng’a nainwe ’mwarenge abasomba ase ense ya Misiri, n’Omonene Nyasae oino, akababooria korwa aroro. Ase engencho eyio nabachiikire amang’ana aya rituko ria reero.
ⅩⅥ “Korende omosomba oria karateebe ng’a tatageti kogotiga agende, ekiagera ogwanchire aye, amo n’eamate yao, naende nigo aisanegete komenya bwoo, ⅩⅦ rirorio oimokie esindake omotue† ogoto, na esindake eria esoe ase omotobwa‡ bw’egesieri kiao, nere nabe omosomba oo ase obogima bwaye bwonsi. Naboigo orakore nase omosomba oo omokungu. ⅩⅧ Tobaisa korora ng’a naakong’u komoa obosibore, ekiagera ase emiaka etano n’omo ere nigo arenge kogokorera emeremo ara kabere buna omoriikwa bw’eng’eria are kogokorera. Ase ayio Omonene, Nyasae oo, nagosesenie ase emeremo yao yonsi ogokora.
Chintangi chie ching’iti chitugire
ⅩⅨ +“Mwatananere Omonene Nyasae oino, chintangi chionsi chie chieri, n’echiechimingichi, n’echiechigoree. Timobaisa gokorera chieri echio chintangi emeremo ende yonsi, gose timobaisa konacha amarionya ye chimingichi echio. ⅩⅩ Omwaka ase omwaka, inwe amo n’abanto b’echinka chiaino moriere chinyama chi’echitugo echio chintangi ase obosio bw’Omonene Nyasae oino, aase agwo arachoore. ⅩⅪ Korende echire na ebimocho ase emebere yabo, onye chire ebisogora, gose emeuko, gose na kemocho kende gionsi, timobaisa gochirua chibe ekeng’wanso ase Omonene Nyasae oino. ⅩⅫ Chinyama chie ching’iti buna echio mochiriere agwo ase emechie yaino. Abanto bonsi onye bare abatachenegeti, gose bachenegete, ’nabachirie. Nabo morachirie buna mokoria chinyama chie chingabi gose echie chinsune. ⅩⅩⅢ +Timobaisa koria amanyinga abo, korende moyaitere ase riroba buna amaache.
* ⅩⅤ:Ⅲ Singo: ase erieta rinde nerikabeso gose rideni + ⅩⅤ:Ⅶ Abal 25:35 + ⅩⅤ:Ⅺ Mat 26:11; Mar 14:7; Yoh 12:8 + ⅩⅤ:Ⅻ Abal 25:39-46 † ⅩⅤ:ⅩⅦ omotue: engencho yaye nokobochora ‡ ⅩⅤ:ⅩⅦ omotobwa: noro omote gose ebao eria ebwatete egesieri gose omorangwa + ⅩⅤ:ⅩⅨ Okong’ 13:12 + ⅩⅤ:ⅩⅩⅢ Omoch 9:4; Abal 7:26,27; 17:10-14; 19:26; Okoir 12:16,23