Ⅸ
Yeso okogwenia omonto orenge rigata
(Mar 2:1-12; Luk 5:17-26)
Ⅰ Agasoa obwato, akaamboka, agaika omochie oye*. Ⅱ Na rigereria, bakamorentera omonto orenge rigata, oraire borere; na, ekero Yeso achia korora okwegena kwabo, agateebia oria rigata, “Remia enkoro, omwana one, ebibe biao biabeirwe.” Ⅲ Na rora, abande ase aborokia b’amariiko bakaboora ase emioyo yabo, “Omonto oyo ’nkorama are Nyasae.” Ⅳ Korende Yeso namanyete ebirengererio biabo, akababoria, “Nase ki inwe mokorengereria ebirengererio ebibe ase chinkoro chiaino? Ⅴ Ndiriri rire riango, goteeba: Ebibe biao biabeirwe, gose goteeba: Imoka ogende? Ⅵ Korende monyare komanya ng’a Omwana‐o‐Mwanyabaanto nare nokobua ase ense gw’okwabera ebibe.” Erio agwo agateebia oria orenge rigata, “Imoka, bwetweke egeseero† ki’ao, ogende bwoo.” Ⅶ Akaimoka, akagenda bwoye. Ⅷ Emeganda egachia korora aya, bakooboa, bakamotogia Nyasae, oy’oete Mwanyabaanto okobua konga buna oko.
Okorangerigwa kwa Matayo
(Mar 2:13-17; Luk 5:27-32)
Ⅸ Ekero Yeso achia goeta korwa aroro akarora omonto oyomo okorokwa Matayo, oikaransete aase enyomba ekoruserigwa ebango, akamoteebia, “Ntunyana!” Akaimoka, akamotunyana.
Ⅹ +Ekero Yeso aikaransire nyomba koragera, rora, abarusia ebango abange amo n’abanyabibe bagaacha, bagaikaransa amo na Yeso na aborokigwa baye. Ⅺ Ekero Abafarisai bachia korora aya, bakabooria aborokigwa baye, “Nase ki Omworokia oino akoria amo nabarusia ebango n’a banyabibe?” Ⅻ Agachia koyaigwa, akabateebia, “Abare buya tibari korigia omogwenia, otatiga abarwarete. ⅩⅢ +Genda mweorokererie engencho yaye ninki: Inche nigo ndigetie amaabera, gose tari ekeng’wanso. Inaki tincheti korangeria abanyaboronge, korende abanyabibe.”
Riborio igoro y’okweng’ata
(Mar 2:18-22; Luk 5:33-39)
ⅩⅣ Ekero ekio aborokigwa ba Yohana bakamochiera, bakamoboria, Nase ki intwe na Abafarisai tokweng’ata ekero ase ekero, ko aborokigwa bao tibari kweng’ata ⅩⅤ Yeso akabateebia, “Inee! Abarangerigwa b’enyangi inabanyare korera ekero omonywomi are amo nabarabwo? Korende amatuko nache, barache kourwa omonywomi; erio nario barache kweng’ata. ⅩⅥ Onde tari okobeka ekeraka ki’egetambaa ekeyia ase eyanga engotu, ekiagera keria kiabekwa nigo kegotandora eyanga eria, na ase yatandogete ake nigo ekona‐gochiererera. ⅩⅦ Gose onde tari okobeeka edivai enyia ase ebirandi ebigotu biroisirie korwa ase amasankwa‡. Eise kobekwa bo, ebirandi biria nigo biratandoke, na edivai eiteke, na ebirandi bisareke; korende edivai enyia nigo ekobekwa ase ebirandi ebiyia, bionsi bibere biasirana.”
Omoiseke o Yairo na omokungu ore noborwaire bw’okorua amanyinga bakogwenigwa
(Mar 5:21-43; Luk 8:40-56)
ⅩⅧ Ekero Yeso are gokwana aya, omonene oyomo agacha, akabeeka amaru inse asare, okobora, “Omwana one omoiseke okuure bono iga, korende inchwo aye, omobekere okoboko, na ere nabe moyo.” ⅩⅨ Yeso akaimoka agatunyana omonto oria, ere na aborokigwa baye. ⅩⅩ Na rora, omokungu oyomo oyorenge noborwaire bw’okorua amanyinga ase engaki y’emiaka ikomi na ebere, akamochiera korwa magega, agakuna omokoba bw’eyanga yaye. ⅩⅪ Igo arengereretie ase omoyo oye ime, “Inse gokuna eyanga yaye, ningwene.” ⅩⅫ Yeso akeonchora, akamorora, akamoteebia, “Moiseke one, remia enkoro; okwegena kwao gwakogwenirie.” Omokungu oria akagwena erio kegima. ⅩⅩⅢ Yeso agachia gosoa enyomba y’omonto oria omonene, akarora ababugia ebiroria, na abanto basangererekaneteo bakorera. ⅩⅩⅣ Akabateebia, “Karuo aa! Omoiseke oyo takweti, okorara araire gwoka.” Bakamosekerera. ⅩⅩⅤ Korende ekero baria basangererekanete amo basogetigwe isiko, agasoa ime, akamobwata okoboko, na omoiseke oria akaimoka+. ⅩⅩⅥ Amang’ana aya agasarera ase ense eria yonsi.
Yeso okogwenia abanto babere emeuko
ⅩⅩⅦ Ekero Yeso arenge goeta korwa aase aria, abanto babere barenge emeuko bakamotunyana, bagaaka eriogi, bakaboora, “Tororere amaabera, aye omwana o Daudi!” ⅩⅩⅧ Yeso agachia gosoa nyomba, emeuko eria ekamochiera. Yeso akababoria, “Inee! Mwegenire ng’a inche ninyare gokora ring’ana eri?” Bakamoteebia, “Ee, Omonene.” ⅩⅩⅨ Erio agwo agakuna amaiso abo, akabateebia, “Abe ase more koreng’ana nokwegena kwaino.” ⅩⅩⅩ Amaiso abo akaramokigwa. Yeso akabatianera bokong’u, “Rigereria monto onde tabaisa komanya amang’ana aya.” ⅩⅩⅪ Korende barabwo bagasoka isiko, bagasareria amang’ana aye ase ense eria yonsi.
Yeso okogwenia omonto orenge rimama, naende obwatire nekerecha
ⅩⅩⅫ Ekero bachia gosoka isiko, rora, abanto bakamorentera omonto orenge rimama, naende nigo ere abwatire nekerecha. ⅩⅩⅩⅢ Ekero ekerecha giachia goserigwa, omonto oria rimama agakwana. Emeganda egakumia, ekabora, “Amang’ana anga buna aya tana kororekana nonya ng’ake ase Abaisraeli.” ⅩⅩⅩⅣ +Korende Abafarisai bakaboora, “Ere nase chinguru chi’omonene bw’ebirecha agoseria ebirecha.”
ⅩⅩⅩⅤ +Yeso agaetanana emechie yonsi na ebinyoro, okworokereria ase chisinagogi chiabo, okorandia amang’ana amaya y’oborwoti na kogwenia amarwaire onsi na oboreu bwonsi.
Yeso okororera abanto amabeebe
ⅩⅩⅩⅥ +Agachia korora emeganda y’ abanto, akabarorera amabeebe, ekiagera konya bachandekire, baserebekanire buna ching’ondi chitari nomorisia. ⅩⅩⅩⅦ +Erio agateebia aborokigwa baye, “Rigesa nerinene, korende abakori emeremo nabake; ⅩⅩⅩⅧ gaki mosabe Omonene bwe rigesa atome abakori emeremo ase rigesa riaye.”
* Ⅸ:Ⅰ Omochie oye: Omochie oyio noro Kapernaumu ase Yeso amenyete magega y’ogokwa kwa Yohana Omobatisi. Rora Mat. 4:13 † Ⅸ:Ⅵ Egeseero: nakio kiarenge ekerarero kiomonto arenge kobogoria boigo gotaara nakio ase orogendo + Ⅸ:Ⅹ Luk 15:1,2 + Ⅸ:ⅩⅢ Mat 12:7; Hos 6:6 ‡ Ⅸ:ⅩⅦ Amasankwa: naro akorokwa ase erieta rinde “amao” + Ⅸ:ⅩⅩⅤ 1 Abar 17:17-24; 2 Abar 4; Luk 7:11-16; Yoh 11; Ogok 9:36-43 + Ⅸ:ⅩⅩⅩⅣ Mat 10:25; 12:24; Mar 3:22; Luk 11:15 + Ⅸ:ⅩⅩⅩⅤ Mat 4:23; Mar 1:39; Luk 4:44 + Ⅸ:ⅩⅩⅩⅥ Omob 27:17; 1 Abar 22:17; 2 Amg 18:16; Ezek 34:5; Mar 6:34 + Ⅸ:ⅩⅩⅩⅦ Luk 10:2